Poznámky (účtovníctvo)

Poznámky (angl. Notes; po slovensky do júla 2002 Príloha) sú povinná súčasť účtovnej závierky (napríklad) podľa slovenského Zákona o účtovníctve a podľa IFRS. Podľa slovenského práva sú definované tak, že zahŕňajú aj Prehľad peňažných tokov (v IFRS "Výkaz o peňažných tokoch") a Prehľad o pohybe vlastného imania (v IFRS "Výkaz zmien vlastného imania"), podľa IFRS tieto dva prehľady/výkazy Poznámky nezahŕňajú.

Poznámky podľa slovenských predpisov 
Obsah poznámok je predpísaný v Zákone o účtovníctve a v Prílohe 1 Opatrenia MF SR z 3. decembra 2014 č. MF/23377/2014-74 (resp. do roku 2014 v Prílohe 3 Opatrenia MF SR z 31. marca 2003 č. 4455/2003-92).

Zákon o účtovníctve hovorí v §18:
(5) V poznámkach sa uvádzajú informácie, ktoré vysvetľujú a dopĺňajú údaje v súvahe a výkaze ziskov a strát, prípadne ďalšie výkazy a údaje, ktoré ich vysvetľujú a dopĺňajú. V poznámkach sa uvádzajú aj informácie, ktoré sa týkajú použitia účtovných zásad a účtovných metód, a ďalšie informácie podľa požiadaviek ustanovených týmto zákonom. V poznámkach uvedie účtovná jednotka tiež informácie o skutočnostiach, ktoré ku dňu, ku ktorému sa zostavuje účtovná závierka, nevykazuje v ostatných súčastiach účtovnej závierky, ale ich dôsledky menia významným spôsobom pohľad na finančnú situáciu účtovnej jednotky.
(6) V poznámkach sa uvedie aj vymedzenie a suma nákladov za účtovné obdobie v členení na náklady za
a) overenie účtovnej závierky audítorom podľa § 19 a § 22 ods. 12,
b) iné uisťovacie služby,
c) daňové poradenstvo a
d) iné súvisiace služby poskytnuté účtovnej jednotke týmto audítorom alebo audítorskou spoločnosťou.

V poznámkach účtovnej závierky sa teda uvádzajú informácie, ktoré bližšie dopĺňajú a vysvetľujú údaje v súvahe a výkaze ziskov a strát. Taktiež môžu obsahovať aj ďalšie výkazy a údaje, ktoré ich dopĺňajú. Tak, aby účtovná závierka uvádzala pravdivé údaje o stave majetku, finančnej situácii a jej zmenách ako aj výsledku hospodárenia podniku. Takýmito ďalšími výkazmi v súlade so zákonom o účtovníctve sú v podnikateľských účtovných jednotkách:
 Prehľad o pohybe vlastného imania
 Prehľad peňažných tokov

Najvhodnejšie je poznámky vypracovať pomocou tabuliek a ďalej ich popísať. Poznámky ako súčasť účtovnej závierky obsahujú:
 Informácie o účtovnej jednotke 
 Obchodné meno a sídlo účtovnej jednotky, dátum jej založenia
 Opis hospodárskej činnosti účtovnej jednotky
 Priemerný počet zamestnancov účtovnej jednotky počas účtovného obdobia alebo ku dňu, ku ktorému sa zostavuje účtovná závierka
 Právny dôvod na zostavenie účtovnej závierky
 Dátum schválenia účtovnej závierky
 Informácie o členoch štatutárnych orgánov, dozorných orgánoch a iných orgánov účtovnej jednotky
 Ich mená a priezviská 
 Štruktúru spoločníkov, akcionárov
 Informácie potrebné na identifikáciu konsolidovanej účtovnej závierky, ak je účtovná jednotka súčasťou konsolidovaného celku
 Ďalšie informácie o:
 použitých účtovných zásadách a účtovných metódach 
 údajoch vykázaných na strane aktív súvahy
 údajoch vykázaných na strane pasív súvahy
 nákladoch 
 výnosoch 
 skutočnostiach, ktoré nastali medzi dňom, ku ktorému sa zostavuje účtovná závierka a dňom jej zostavenia
 daniach z príjmov
 iných aktívach a pasívach 
 spriaznených osobách 
 prehľade zmien vlastného imania
 prehľade peňažných tokov

Účtovníctvo